
Ο Αντώνης Λιοναράκης είναι Ομότιμος Καθηγητής του Ελληνικού Ανοικτού Πανεπιστημίου και έχει διατελέσει μέλος της Διοικούσας Επιτροπής του ΕΑΠ και Κοσμήτορας της Σχολής Ανθρωπιστικών Επιστημών (2016 – 2021). Έχει διδάξει σε μεταπτυχιακά προγράμματα στο Παιδαγωγικό Τμήμα του Πανεπιστημίου Αθηνών και Πανεπιστημίου Αιγαίου, στο Μαράσλειο Διδασκαλείο, καθώς και στο Πανεπιστήμιο Πειραιά. Έχει επίσης διδάξει για 8 χρόνια στο Open University της Μεγάλης Βρετανίας Ήταν μέλος στο Δ.Σ. του Ινστιτούτου Διαρκούς Εκπαίδευσης Ενηλίκων, ιδρυτής και πρόεδρος της Επιστημονικής Εταιρείας «Ελληνικό Δίκτυο Ανοικτής & εξ Αποστάσεως Εκπαίδευσης». Ήταν μέλος της επιτροπής του ΥΠ.Ε.Π.Θ. για τη δημιουργία του Ε.Α.Π., αργότερα της Ομάδας Εκτέλεσης Έργου και εισηγητής των αρχών της ανοικτής και εξ αποστάσεως εκπαίδευσης στη χώρα μας, καθώς επίσης ιδρυτής και εκδότης του διεθνούς περιοδικού “Open Education”. Έχει συμμετάσχει στην έκδοση 24 βιβλίων (συγγραφή και επιμέλεια), σε πολλά ερευνητικά προγράμματα, ενώ πάνω από 170 εργασίες του έχουν δημοσιευτεί σε δεκάδες επιστημονικά περιοδικά.
Έχει προσκληθεί να διδάξει και να παρουσιάσει εργασίες του από πολλά πανεπιστήμια στην Ελλάδα, Κύπρο, Μεγάλη Βρετανία, Γαλλία, Ισλανδία, Βουλγαρία, Τουρκία και Ιαπωνία.
Με σημείο αναφοράς όλα τα παραπάνω, πριν από 25 χρόνια παρέδωσε στον τότε Υπουργό Παιδείας (Γ.Α. Παπανδρέου) το φάκελο για την ίδρυση, δημιουργία και ανάπτυξη του Ελληνικού Ανοικτού Πανεπιστημίου ως το πρώτο εναλλακτικό πανεπιστήμιο στην Ελλάδα βασισμένο στο ιδεώδες της ανοικτής εκπαίδευσης και στην ευέλικτη μεθοδολογία της εξ αποστάσεως εκπαίδευσης.

